SAKP moet ANC-vennoot bly, sê BladeBlade Nzimande, algemene sekretaris van die SAKP (Foto: Zanele Zulu/African News Agency/ANA) Met die SAKP se spesiale kongres in Kempton Park sopas verby die halfpadmerk, het daar nog dadels gekom van dié party se voorgenome grondvlak-opstand teen Blade Nzimande, die SAKP se sekretaris-generaal, en teen die ANC. Nzimande het dit trouens duidelik gemaak dat hy geen toekoms vir die SAKP sien buite ŉ vennootskap met die ANC nie, en het dit as die SAKP se doel en doelwit gestel om die ANC te herstel en sover moontlik te versterk. Hy is al 21 jaar lank die algemene sekretaris (in praktyk die leier) van die SAKP en daar was voor die kongres groot bewerings dat hy uit die kussings gelig kan word of dat hy gaan moet kies tussen sy leiersposisie in die SAKP en sy posisie in ŉ ANC-kabinet. Veral die Wes-Kaapse SAKP het die afgelope tyd te velde getrek teen Nzimande. Hoewel die SAKP-kongres nog tot Vrydag duur en die omstandighede op ŉ kongres maklik en vinnig kan verander, lyk dit glad nie in hierdie stadium asof daar veel oemf is in die pogings teen Nzimande, of die pogings om die SAKP buite die regerende alliansie aan verkiesings te laat deelneem nie. Nzimande het trouens op die kongres aangevoer dat die SAKP wel afsonderlik aan verkiesings kan deelneem, maar dan altyd met die doelwit om die ANC te steun en met die ANC in koalisie te wees. Dit sou strook met die SAKP se gedrag die enigste keer sedert 1994 toe die party wel onder sy eie vaandel aan ŉ verkiesing deelgeneem het. Dit was in 2017 in die Metsimaholo-stadsraad in Sasolburg, waar die SAKP homself as opposisie-opsie teen die ANC opgestel het. Die party het tóé die posisie van magsmakelaar (king maker) in die verdeelde stadsraad verwerf en onmiddellik saam met die ANC in die politieke bed gespring. Met twee en ŉ half dae van die SAKP-kongres oor lyk dit dus asof die status quo gehandhaaf kan word en diegene wat verandering nastreef op hul baadjie gaan kry, tensy die situasie drasties en skielik verander.